Diari Oficial de la Generalitat Valenciana


Sumari del DOGV 3191, del 25-02-1998 (1998/1045)

RESOLUCIÓ d’11 de desembre de 1997, del director general d’Urbanisme i d’Ordenació Territorial, relativa a l’homologació i pla de reforma interior del sector de la plaça de Vicent Ribes de les Normes Subsidiàries de Torís.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3191

Data del DOGV
:   25-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1045


Data del document
:   11-12-1997

Organisme emissor


Tipus de document
:   Resolució

RESOLUCIÓ d'11 de desembre de 1997, del director general d'Urbanisme i d'Ordenació Territorial, relativa a l'homologació i pla de reforma interior del sector de la plaça de Vicent Ribes de les Normes Subsidiàries de Torís. [1998/X1045]
  
Vist l'expedient tramés per l'Ajuntament de Torís que fa referència a l'homologació i pla de reforma interior del sector de la plaça de Vicent Ribes, i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant acord del Plenari de l'Ajuntament, en la sessió del 29 de maig de 1997.
  
Després del pertinent període d'exposició pública, en el qual no es van presentar al·legacions, el mateix òrgan el va aprovar, provisionalment, el 6 d'agost de 1997.
  
Segon
  
L'objecte d'aquest expedient és, per mitjà d'un pla de reforma interior modificatiu, l'homologació de l'àmbit de la plaça de Vicent Ribes.
  
Es pretén obrir una illa tancada d'ús residencial per un dels costats a fi de crear una nova plaça pública. L'obertura es fa a costa d'uns solars sense edificar i aprofitant l'espai interior de l'illa. Amb aquesta actuació també es modifica el traçat actual d'una franja de parc jardí públic que es troba amb un augment de la superfície.
  
Per a ocultar les parts del darrere de les edificacions que donen a la plaça es crea una franja d'edificació comercial i una zona amb porxos.
  
Tercer
  
La Comissió Territorial d'Urbanisme de València, en la sessió celebrada el dia 30 d'octubre de 1997, va adoptar l'acord de supeditar l'aprovació definitiva de l'homologació i pla de reforma interior (PRI) de la plaça de Vicent Ribes, de Torís, fins que no se solucionen les consideracions observades.
  
Aquestes observacions feien referència al que segueix:: la declaració del carrer del Metge Montesinos com a element de la xarxa primària, la inclusió com a ordenació estructural de l'edificabilitat i els usos elegits, la fixació de l'alçària mínima i la necessitat d'un plànol de representació.
  
Quart
  
El 24 de novembre de 1997 va entrar la documentació d'esmena, tramesa per l'Ajuntament de Torís, aprovada en la sessió plenària celebrada el 20 de novembre de 1997.
  
Aquesta documentació consta dels següents punts:
  
1) Reserva de places d'aparcament:
  
Per a garantir la conversió del carrer del Metge Montesinos com a carrer per a vianants de forma definitiva i no disposar la col·locació de places d'aparcament en la zona, aquest carrer s'inclourà com a element de la xarxa primària.
  
2) Edificabilitat i usos determinats:
  
L'edificabilitat i els usos determinats per al sector comprés en el pla de reforma interior, detallats en les normes urbanístiques específiques, formen part de l'ordenació estructural.
  
3) Fixació de l'alçària de cornisa:
  
L'alçària de cornisa de 7'5 metres, fixada com la mínima en les normes específiques per al pla de reforma, s'ha establert per condicions estètiques de l'entorn de la plaça. No és d'aplicació, per tant, en l'àmbit del sector l'article 23 de les normes urbanístiques de les Normes Subsidiàries de Torís.
  
4) Plànol de refosa:
  
S'adjunta plànol refós que reflecteix les noves determinacions que substitueix el que fins ara estava en vigor.
  
Fonaments de dret
  
Primer
  
Que segons l'informe tècnic favorable dels serveis territorials d'aquesta Direcció General d'Urbanisme i Ordenació Territorial s'han esmenat les deficiències indicades anteriorment.
  
Segon
  
El director general d'Urbanisme i Ordenació Territorial, com a president de la Comissió Territorial d'Urbanisme de València, és competent de conformitat amb el que estableix l'article 8 B) del Decret 77/1996, de 16 d'abril, del Consell de la Generalitat Valenciana pel qual s'aprova el Reglament dels Òrgans Urbanístics de la Generalitat Valenciana, en relació amb l'article 41 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, respecte de l'exercici de les facultats que per delegació li confereix el ple de la Comissió Territorial d'Urbanisme.
  
Vistos la legislació urbanística aplicable, així com la Llei de Règim Jurídic de les Administracions Públiques i del Procediment Administratiu Comú i la resta de normativa aplicable, resolc:
  
Considerar complit l'acord de la Comissió Territorial d'Urbanisme de 30 d'octubre de 1997, de l'homologació i pla de reforma interior del sector de la plaça de Vicent Ribes, de les Normes Subsidiàries de Torís.
  
Declarar definitivament aprovada l'homologació i el pla de reforma interior del sector de la plaça de Vicent Ribes, de les Normes Subsidiàries de Torís.
  
Ordenar la publicació en el Diari Oficial de la Generalitat Valenciana d'aquesta resolució.
  
L'Ajuntament de Torís haurà de notificar el contingut d'aquesta resolució a tots els particulars interessats en l'expedient de referència.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.
  
Tot això, sense perjudici que es puga interposar qualsevol altre recurs que es considere oportú.